
MIRATIMIN E LISTËS SË SËMUNDJEVE PROFESIONALE”


I. QËLLIMI I PROJEKTAKTIT DHE OBJEKTIVAT QË DUHET TË ARRITEN

Qëllimi i këtij projektakti është të miratojë një listë të përditësuar dhe të harmonizuar të sëmundjeve profesionale, në përputhje me zhvillimet shkencore dhe teknologjike në fushën e sigurisë dhe shëndetit në punë, si dhe me standardet dhe praktikat më të mira evropiane.

Ky projektakt synon të miratojë një listë të përditësuar, në përputhje me Rekomandimin e Komisionit Evropian (BE) 2025/2609 të 18 dhjetorit 2025 në listën evropiane të sëmundjeve profesionale, duke krijuar një listë të harmonizuar të sëmundjeve profesionale në përputhje me zhvillimet shkencore dhe teknologjike në fushën e sigurisë dhe shëndetit në punë, si dhe me standardet dhe praktikat më të mira evropiane.

Projektvendimi synon të shfuqizojë Vendimin nr. 594, datë 01 korrik 2015, të Këshillit të Ministrave, i cili nuk pasqyron më plotësisht zhvillimet shkencore dhe teknologjike në sigurinë dhe shëndetin në punë në lidhje me rreziqet aktuale profesionale, ndryshimet e rëndësishme në proceset e punës dhe ekspozimin ndaj agjentëve kimikë, fizikë dhe biologjikë.

II. VLERËSIMI I PROJEKTAKTIT NË LIDHJE ME PROGRAMIN POLITIK TË KËSHILLIT TË MINISTRAVE, PROGRAMIN ANALITIK TË AKTEVE DHE DOKUMENTE TË TJERA TË POLITIKËS

Projektakti nuk është parashikuar në programin analitik të akteve për vitin 2026. Miratimi i këtij projektvendimi të Këshillit të Ministrave është parashikuar në Planin e Punës të Kapitullit 19 "Politikat Sociale dhe të Punësimit", me afat miratimi tremujorin e dytë të vitit 2026. Miratimi i këtij projektakti kontribuon drejtpërdrejt në përmbushjen e angazhimeve të përcaktuara në Pozicionin Negociues të Republikës së Shqipërisë për Grupkapitullin III “Konkurrueshmëria dhe Rritja Gjithëpërfshirëse”, në kuadër të Kapitullit 19 “Politikat Sociale dhe Punësimi”, të përcaktuara në Pozicionin e Përbashkët të Bashkimit Evropian për Grupkapitullin III, të miratuar më 08.05.2025, si dhe në sigurimin e një procesi të plotë dhe efektiv të anëtarësimit në Bashkimin Evropian, në përputhje me kërkesat e theksuara në mënyrë specifike nga Komisioni Evropian në komunikimin e tij të datës 29 korrik 2026.

III. ARSYETIMI I PROJEKTAKTIT LIDHUR ME PRIORITETET, ÇËSHTJET DHE EFEKTET E PRITSHME

Qëllimi i projektligjit është mbrojtja e sigurisë dhe shëndetit të punonjësve nëpërmjet miratimit të një liste të përditësuar dhe të harmonizuar të sëmundjeve profesionale.

Projektakti përditëson Shtojcën I, e cila i bashkëngjitet vendimit dhe përbën pjesë integrale të tij. Për më tepër, Shtojca II është përfshirë në këtë projektakt dhe përbën pjesë integrale të tij.

Miratimi i listës së re përditëson listën aktuale të sëmundjeve profesionale. 
Lista tek Shtojca I përfshin në mënyrë të qartë COVID-19 si një sëmundje profesionale kur lidhet me punën në sektorët e shëndetësisë dhe socialë dhe në kontekste pandemie, duke reflektuar kështu nevojën për mbrojtje ligjore dhe shëndetësore të punëtorëve të ekspozuar ndaj rreziqeve biologjike. 
Për më tepër, tek lista e Shtojcës I janë përfshirë katër sëmundje profesionale të lidhura me ekspozimin ndaj pluhurit të asbestit si: kanceri i laringut, kanceri i ovarit dhe azbestoza, pllaka pleurale me dëmtim të funksioit të mushkërive të shkaktuara nga azbesti dhe derdhje pleurale jo malinje e shkaktuar nga azbesti. Lista e përfshirë në Aneksin I përmban sëmundjet që njihen zyrtarisht si sëmundje profesionale dhe që kërkojnë njoftimin e autoriteteve kompetente të Sigurisë dhe Shëndetit në Punë (SSHP), si dhe kompensimin e tyre në përputhje me legjislacionin kombëtar në fuqi për sigurimet shoqërore.
Shtojca II përmban një listë shtesë të sëmundjeve që dyshohen të jenë me origjinë profesionale dhe të cilat mund të konsiderohen në një fazë të mëvonshme për t'u përfshirë në Aneksin I.

Projektakti është në përputhje me Rekomandimin e Komisionit (BE) 2025/2609 të 18 dhjetorit 2025 në lidhje me Listën Evropiane të Sëmundjeve Profesionale.

Miratimi i këtij projektligji do të kontribojë në sigurimin e një procesi të plotë dhe efektiv të anëtarësimit në Bashkimin Evropian, në përputhje me kërkesat e theksuara në mënyrë specifike nga Komisioni Evropian në komunikimin e tij të datës 29 korrik 2026.

IV. VLERËSIMI I LIGJSHMËRISË, KUSHTETUTSHMËRISË DHE PËRSHTATSHMËRISË ME LEGJISLACIONIN EKZISTUES KOMBËTAR DHE NDËRKOMBËTAR

Projektakti i propozuar bazohet në nenin 100 të Kushtetutës, si dhe në pikën 4 të nenit 25 të ligjit nr. 10237, datë 18 shkurt 2010, “Për sigurinë dhe shëndetin në punë”, i ndryshuar.


V. VLERËSIMI I SHKALLËS SË PËRPUTHJES ME ACQUIS TË BE-së

Projektakti i propozuar vlerësohet me një shkallë përputhshmërie të plotë me Rekomandimin e Komisionit Evropian (BE) 2025/2609 të 18 dhjetorit 2025 , "Mbi Listën Evropiane të Sëmundjeve Profesionale", dhe kontribon me një shkallë përputhshmërie të plotë të legjislacionit kombëtar me acquis communautaire të Bashkimit Evropian në fushën e sigurisë dhe shëndetit në punë.

VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektvendimi përbëhet nga tre pika dhe dy shtojca.

Pika e parë parashikon miratimin e listës së sëmundjeve profesionale, siç përcaktohet në Shtojcat I dhe II. Sëmundjet e përfshira në këto lista njihen si sëmundje profesionale kur vendoset një lidhje e drejtpërdrejtë shkakësore midis sëmundjes, profesionit të personit të prekur dhe ekspozimit në vendin e punës, si dhe kur dyshohet se ajo lidhet me vendin e punës.

Miratimi i listës së re është i nevojshëm për të përditësuar listën aktuale të sëmundjeve profesionale. Lista ekzistuese, e miratuar me Vendimin nr. 594, datë 01 korrik 2015, të Këshillit të Ministrave, "Për Përcaktimin e Sëmundjeve Profesionale", nuk i pasqyron më plotësisht sëmundjet profesionale të identifikuara rishtazi që rrjedhin nga ekspozimi ndaj agjentëve të dëmshëm në punë, zhvillimet teknologjike, format e reja të organizimit të punës dhe modelet në zhvillim të sëmundshmërisë profesionale.

Lista e re përfshin në mënyrë të qartë COVID-19 si një sëmundje profesionale kur lidhet me punën në sektorët e shëndetësisë dhe socialë dhe në kontekste pandemie, duke adresuar kështu nevojën për mbrojtje të përshtatshme ligjore dhe shëndetësore të punëtorëve të ekspozuar ndaj rreziqeve biologjike. Shpërthimi i COVID-19 ka prekur të gjithë sektorët globalisht që nga fillimi i vitit 2020, duke ndikuar ndjeshëm në sigurinë dhe shëndetin në punë. Megjithëse situata epidemiologjike është përmirësuar për shkak të vaksinimit, sfidat mbeten për shkak të shfaqjes së mundshme të valëve dhe varianteve të reja të virusit SARS-CoV-2, si dhe rasteve të COVID-it të zgjatur.

Gjithashtu lista e re përfshin katër sëmundje profesionale shtesë të shkaktuara nga ekspozimi ndaj asbestit në listën e sëmundjeve profesionale si pjesë përbërëse e Shtojcës I. Lista e sëmundjeve profesionale dhe tre lloje kanceri që dyshohet se kanë lidhje me ekspozimin ndaj asbestit në vendin e punës si pjesë përbërëse të Shtojcës II. Lista e sëmundjeve të dyshuara si profesionale, bashkëlidhur projektvendimit.
Për më tepër, tek lista e Shtojcës I janë përfshirë katër sëmundje profesionale të lidhura me ekspozimin ndaj pluhurit të asbestit si: kanceri i laringut, kanceri i ovarit dhe azbestoza, pllaka pleurale me dëmtim të funksioit të mushkërive të shkaktuara nga azbesti dhe derdhje pleurale jo malinje e shkaktuar nga azbesti. Lista e përfshirë në Shtojcën I përmban sëmundjet që njihen zyrtarisht si sëmundje profesionale dhe që kërkojnë njoftimin e autoriteteve kompetente të Sigurisë dhe Shëndetit në Punë (SSHP), si dhe kompensimin e tyre në përputhje me legjislacionin kombëtar në fuqi për sigurimet shoqërore. Shtojca II përmban një listë shtesë të sëmundjeve që dyshohen të jenë me origjinë profesionale dhe të cilat mund të konsiderohen në një fazë të mëvonshme për t'u përfshirë në Shtojcën I.

Nëpërmjet miratimit të këtij projektligji, synohet një shkallë përafrimi të plotë me acquis të legjislacionin evropian dhe me listën evropiane të sëmundjeve profesionale që i nënshtrohen përfitimeve sipas nenit 43 të Ligjit nr. 7703, datë 11.05.1993 për sigurimet shoqërore në Republikën e Shqipërisë, i ndryshuar.

Miratimi i këtij projektligji synon gjithashtu të përcaktojë objektiva kombëtare të përcaktuara për uljen e incidencës së sëmundjeve profesionale të njohura, si dhe të promovojë rolin aktiv të shërbimeve kombëtare të kujdesit shëndetësor në parandalimin e sëmundjeve profesionale, veçanërisht duke rritur ndërgjegjësimin e stafit mjekësor me qëllim përmirësimin e njohjes dhe diagnostikimit të tyre.

Përmes miratimit të kësaj liste të sëmundjeve profesionale, synohet një shkallë e përafrimit të plotë me legjislacionin dhe listën evropiane të sëmundjeve profesionale.

Njohja dhe raportimi i sëmundjeve të listuara në Shtojcën II, si dhe çdo sëmundje tjetër me natyrë profesionale, do të kontribuojë në krijimin e një sistemi informacioni dhe të dhënash mbi epidemiologjinë dhe do të nxisë kërkimin në fushën e sëmundjeve që lidhen me punën, veçanërisht ato të listuara në Shtojcën II dhe çrregullimet psikosociale që lidhen me punën.

Miratimi i një liste të qartë dhe gjithëpërfshirëse kontribon në përmirësimin e njohjes, diagnostikimit dhe raportimit të sëmundjeve profesionale nga shërbimet e shëndetit në punë, si dhe nga punëdhënësit dhe punonjësit.

Pika e dytë parashikon shfuqizimin e Vendimit Nr. 594, datë 01 Korrik 2015, të Këshillit të Ministrave, “Për Përcaktimin e Sëmundjeve Profesionale”.

Pika tre përcakton Ministrinë e Shëndetësisë dhe Mirëqenies Sociale, si dhe Ministrinë e Bujqësisë dhe Zhvillimit Rural, si autorite kompetente përgjegjës për zbatimin e këtij vendimi.

Ky vendim hyn në fuqi menjëherë pas botimit në Fletoren Zyrtare. 

Ministria e Shëndetësisë dhe Mirëqenies Sociale dhe Ministria e Bujqësisë dhe Zhvillimit Rural do të jenë përgjegjëse për zbatimin e këtij projektligji.

VIII. PERSONAT DHE INSTITUCIONET E PËRFSHIRË NË PËRGATITJEN E PROJEKTAKTIT

Projektligji është përgatitur nga Ministria e Shëndetësisë dhe Mirëqenies Sociale.
Me Urdhër të Ministrit të Shëndetësisë dhe Mbrojtjes Sociale Nr. 297, datë 04 Korrik 2025, “Për ngritjen e grupit të punës ndërinstitucional për zbatimin e planit të veprimit për përafrimin e legjislacionit sipas Kapitullit 19 'Siguria dhe Shëndeti në Punë', siç është ndryshuar”, u krijua një grup pune ndërinstitucional. Grupi i punës përbëhej nga përfaqësues nga Ministria e Shëndetësisë dhe Mirëqenies Sociale, Qendra Spitalore Universitare “Nënë Tereza”, Qendra Spitalore Rajonale “Shefqet Ndroqi”, Instituti i Shëndetit Publik, Inspektorati Shtetëror Shëndetësor, Inspektorati Shtetëror i Punës, Ministria e Infrastrukturës dhe Energjisë, Ministria e Bujqësisë dhe Zhvillimit Rural dhe Ministria e Ekonomisë dhe Inovacionit.

Projektakti u shpërnda për mendim në Ministrinë e Drejtësisë, Ministrinë e Financave, Ministrinë për Evropën dhe Punët e Jashtme, Ministrinë e Bujqësisë dhe Zhvillimit Rural, Ministrinë e Infrastrukturës dhe Energjisë, si dhe Ministrinë e Ekonomisë dhe Inovacionit, Ministrin e Shtetit dhe Kryenegociatorin dhe Institutin e Sigurimeve Shoqërore.

IX. RAPORT MBI VLERËSIMIN E TË ARDHURAVE DHE SHPENZIMEVE BUXHETORE
Projektligji nuk sjell asnjë ndikim shtesë financiar në buxhetin e shtetit.

PROPOZUAR NGA
MINISTRI I SHËNDETËSISË DHE MIRËQENIES SOCIALE
Klodiana SPAHIU

Raporti Shpjegues mbi Projektvendimin “Për Miratimin e Listës së Sëmundjeve Profesionale”
